Samfundsengagerede gymnasieelever skal ikke straffes med fravær, hvis de vælger at deltage i lovlige demonstrationer i skoletiden.

Sådan lyder det fra Alternativet, der mener, at politikerne på Christiansborg bør tilskynde ungdommen til at deltage mere aktivt i samfundet.

Derfor fremlægger de i dag et beslutningsforslag, som skal tillade op til 10 gyldige fraværsdage per skoleår.

- Det handler om få unge mennesker til at deltage i de demokratiske processer, siger Alternativets leder, Uffe Elbæk.

Betingelsen for, at fraværet kan stemples som gyldigt, er, at eleven kan dokumentere, at fraværet bliver brugt på samfundsrelevante projekter.

Det lyder måske som et radikalt forslag, men det er vigtigt, at vi understøtter unges involvering i samfundet. Uffe Elbæk, leder Alternativet

For eksempel skal arbejde for civilsamfundsorganisationer, deltagelse i foreningsliv, politisk arbejde og lovligt anmeldte demonstrationer stemples som lovligt fravær.

- Det lyder måske som et radikalt forslag, men det er vigtigt, at vi understøtter unges involvering i samfundet, og faktisk eksisterer ordningen allerede i forvejen bare i mindre udgave. For eksempel tæller det ikke som fravær, når elever involverer sig i elevråd, og det ønsker vi nu at udbrede til samfundet, siger Uffe Elbæk.

Skal elevers engagement i for eksempel Stram Kurs eller Hizb ut-Tahrir godkendes som gyldigt fravær?

- Jeg vil ikke vurdere den ene organisation over for den anden, så længe organisationen er lovlig og godkendt, skal det tælles som gyldigt engagement, siger Uffe Elbæk.

Ifølge Alternativet skal det være op til skolelederne ude på ungdomsuddannelserne selv at beslutte, hvilke aktiviteter der kan godkendes som gyldigt fravær.

Læs også : Regeringen vil belønne gymnasier, der får elever i job eller videre i uddannelse

V: Der er tale om et skråplan

Debatten om, hvorvidt fravær i visse sammenhænge bør blåstemples, har senest været oppe og vende i forbindelse med forrige uges stort anslåede klimademonstration.

Her havde flere end 1.000 unge – midt i skoletiden - taget plads på slotspladsen foran Christiansborg i et forsøg på at få klima højere op på den politiske dagsorden.

Det fik flere politikere - heriblandt statsministeren - til at kommentere spørgsmålet om fravær.